Nariadenie Rady (EHS) č. 2203/90
z 24. júla 1990,
ktorým sa mení a dopĺňa nariadenie (EHS) č. 1581/86, ktorým sa ustanovujú všeobecné pravidlá intervencie na trhu s obilninami, a nariadenia č. 724/67/EHS a (EHS) č. 2754/78 o intervencii v odvetví olejov a tukov
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilninami [1], naposledy zmenené a doplnené nariadením (EHS) č. 1340/90 [2], najmä na jeho článok 7 ods. 5,
so zreteľom na nariadenie Rady č. 136/66/EHS z 22. septembra 1966 o založení spoločnej organizácie trhu s olejmi a tukmi [3], naposledy zmenené a doplnené nariadením (EHS) č. 2902/89 [4], najmä na jeho článok 12 ods. 3 a článok 26 ods. 2,
so zreteľom na návrh Komisie,
keďže odvetvia s obilninami a olivovým olejom sa vyznačujú štrukturálnou nerovnováhou medzi ponukou a dopytom; keďže vhodným prostriedkom na zlepšenie situácie je hľadanie nových možností použitia;
keďže v týchto dvoch odvetviach a v odvetví s olejnatými semenami sa prieskum použitia na nepotravinárske účely javí ako vhodný spôsob na otvorenie nových možností pre poľnohospodárstvo spoločenstva;
keďže hľadanie nových odbytísk pre obilniny, oleje a tuky mimo potravinárskeho odvetvia je potrebné primerane podporovať; keďže táto podpora môže obsahovať dodávky obilnín, olejov a tukov zo zásob intervenčných agentúr za vopred stanovených výhodných podmienok výskumníkom na vykonávanie projektov, ktoré boli schválené v súlade s postupom zaisťujúcim úzku spoluprácu medzi členskými štátmi a Komisiou;
keďže táto spolupráca sa môže uskutočňovať v Stálom výbore pre poľnohospodársky výskum;
keďže je preto potrebné zmeniť a doplniť nariadenie (EHS) č. 1581/86 [5], naposledy zmenené a doplnené nariadením (EHS) č. 195/89 [6], nariadenie č. 724/67/EHS [7], naposledy zmenené a doplnené nariadením (EHS) č. 1230/89 [8] a nariadenie (EHS) č. 2754/78 [9],
PRIJALA TOTO NARIADENIE:
Článok 1
1. Článok 4 nariadenia (EHS) č. 1581/86 sa nahrádza takto:
"Článok 4
1. Nákupy obilnín od intervenčných agentúr na účely splnenia záväzkov vyplývajúcich z udeľovania verejných objednávok na dodávku potravinovej pomoci spoločenstva podľa medzinárodných dohôd alebo iných doplňujúcich programov sa uskutočňujú za ceny a v súlade s podrobnými pravidlami vykonávania, ktoré boli ustanovené vopred.
2. Intervenčné agentúry môžu byť oprávnené, v súlade s postupom ustanoveným v článku 26 nariadenia (EHS) č. 2727/75, naposledy zmeneného a doplneného nariadením (EHS) č. 1340/90 [10], za cenu vopred stanovenú bežnou sadzbou predávať množstvá obilnín potrebné na realizovanie projektov, ktorými sa preukážu nové nepotravinové použitia obilnín a ktoré schválila Komisia v súlade s postupom ustanoveným v článku 8 nariadenia (EHS) č. 1728/74 [11], naposledy zmeneného a doplneného nariadením (EHS) č. 3768/85 [12]
3. Ak si to osobitné okolnosti vyžiadajú, môže Rada na návrh Komisie kvalifikovanou väčšinou stanoviť postup predaja odlišujúci sa od postupov uvedených v článku 3.
4. Podrobné pravidlá uplatnenia tohto článku sa prijmú v súlade s postupom uvedeným v článku 26 nariadenia (EHS) č. 2727/75."
.
2. Do článku 2 nariadenia (EHS) č. 2754/78 sa vkladá tento odsek:
"1 a. Intervenčné agentúry môžu byť oprávnené, v súlade s postupom ustanoveným v článku 38 nariadenia č. 136/66/EHS, naposledy zmeneného a doplneného nariadením (EHS) č. 2902/89 [13], za cenu vopred stanovenú bežnou sadzbou predávať také množstvá olivového oleja potrebné na realizovanie projektov, ktorými sa preukážu nové nepotravinové použitia a ktoré schválila Komisia v súlade s postupom ustanovenýmv článku 8 nariadenia (EHS) č. 1728/74 [14], naposledy zmeneného a doplneného nariadením (EHS) č. 3768/85 [15]
Podrobné pravidlá uplatnenia tohto odseku sa prijmú v súlade s postupom uvedeným v článku 38 nariadenia č. 136/66/EHS."
.
3. V článku 2a nariadenia č. 724/67/EHS sa súčasné znenie stáva odsekom 1 a pridáva sa tento odsek:
"2. Intervenčné agentúry môžu byť oprávnené, v súlade s postupom ustanoveným v článku 38 nariadenia č. 136/66/EHS, naposledy zmeneného a doplneného nariadením (EHS) č. 2902/89 [16], za cenu vopred stanovenú bežnou sadzbou predávať také množstvá olejnín potrebné na realizovanie projektov, ktorými sa preukážu nové nepotravinové použitia a ktoré schválila Komisia v súlade s postupom ustanoveným v článku 8 nariadenia (EHS) č. 1728/74 [17], naposledy zmeneného a doplneného nariadením (EHS) č. 3768/85 [18]
Podrobné pravidlá uplatnenia tohto odseku sa prijmú v súlade s postupom uvedeným v článku 38 nariadenia č. 136/66/EHS."
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 24. júla 1990